Tata Pangibadah Brayat Minggu, 4 Oktober 2020 GKJ Rewulu BRAYAT KADYA KEBON ANGGUR (Pasamuwan Jumeneng) VOTUM LAN SALAM PS : Dinten punika kita tetunggilan sesarengan, lumebet ing wekdal Wulan Brayat. Wekdal ing pundi kita sami ngènget- ènget bilih brayat kita sampun karimat déning Gusti Allah kadya wiji taneman. Lumantar pangrimat-Ipun, Gusti Allah ngersakaken kita tuwuh tuwin ngedalaken woh. Sumangga kita lumebet ing ibadah punika kanthi pengaken : Sang Yehuwah ingkang nitahaken langit kaliyan bumi punika tuking pitulungan kita. Sih rahmat lan tentrem rahayu saking Allah Rama kita lan Gusti Yesus Kristus wonten ing panjenengan (kula) sadaya. Amin. (Pasamuwan Lenggah) KIDUNG PAMBUKA KPJ 316 :1,4 Brayat Tinangsulan Ing Tresna 1) Brayat kang tinangsulan ing tresna, tetales pitados mring Gusti, mesthi ayem tentrem lan raharja, atut rukun wah lestari, silih asah lan asih, silih asuh tan pamrih, temah adeging brayat puniki, nengsemken mring sesami. 4) Brayat ingkang satuhu sembada, tamtu datan anguciwani, kalamun pinaringan momongan, pinerdi bekti mring Gusti, mrih setya lembah-ati, blaba gemi-nastiti, temah adeging brayat puniki, nengsemken mring sesami. PANGAKENING DOSA PS : Pangandikanipun Gusti Bab Katresnan saking Mateus 22:37-40 ingkang mekaten : "Paring wangsulane Gusti Yesus: "Sira tresnaa lan marang Pangeran Allahira kalawan gumolonging atinira, Pangibadah Brayat, 4 Oktober 2020 GKJ Rewulu 1
gumolonging nyawanira, sarta gumolonging budinira. Yaiku angger- angger kang gedhe lan luhur dhewe. Dene angger-angger kang kapindho kang padha karo iku, yaiku: Sira tresnaa ing sapepadhanira dikaya marang awakira dhewe. Kabeh isining Toret lan kitabe para nabi iku gumantung karo angger-angger loro mau." Para sadherek kekasihipun Gusti, srana migatosaken pangandikanipun Gusti punika, cetha sanget anggen kita boten saged nindakaken katresnan kanthi sampurna, Punika nedahaken karingkihan kita minangka manungsa dosa. Pramila sumangga kita sowan Gusti ngakeni tuwin nelangsani dosa kita, kanthi pandonga pribadi. (PS mungkasi kanthi pandonga) KIDUNG PANELANGSANING DOSA KPJ 58:1,3 Pangluwar Kang Sejati 1) Pangluwar kang sejati myarsakna pasambat kula Gusti mugi ngresiki manah kula sadaya. Refr.: Gusti mugi rah Paduka nucèkken manah kawula temah suci saèstu wah sirna najis ing kalbu. Suci sèstu suci sèstu temah suci saèstu wah sirna najis ing kalbu 3).Pangluwar kang sejati, mugi nuntun gesang kula, mbangun turut mring Gusti, tansah ngéstokken Sabda. Refr.: Gusti mugirah Paduka nucèkken manah kawula temah suci saèstu wah sirna najis ing kalbu. Suci sèstu suci sèstu temah suci saèstu wah sirna najis ing kalbu. PELADOSAN SABDA - Pandonga Epiklese PS : (Maosaken Mateus 21:33-46) Pangibadah Brayat, 4 Oktober 2020 GKJ Rewulu 2
"Ingkang rahayu inggih punika tiyang ingkang sami mirengaken Pangandikanipun Gusti lan dipun gatosaken, HALELUYA!" : (menyanyikan) Haleluya 12x U - Wedharing Sabda BRAYAT KADYA KEBON ANGGUR Mateus 21:33-46 Pasamuwan ingkang kinasih, Anggenipun Gusti Yesus paring piwulang dateng para sakabat lan tiyang kathah punika asringipun kanthi pasemon. Ancasipun supados tiyang ingkang mirengaken piwulangipun Gusti Yesus punika gampil mangertosi. Lan wonten waosan kita wekdal punnika Gusti Yesus paring piwulang kanthi pasemon 'wong nyewa pakebonan anggur'. Dipuncariyosaken bilih wonten tiyang ingkang gadah pakebonan anggur. Lan kebon angguripun punika disewakaken dateng tiyang sanes, lan ingkang gadah kebon anggur punika kesah wonten nagara sanes. Miturut konteksipun wekdal punika wonten prajanjian bagi hasil antawisipun ingkang nyewa kalian ingkang gadah pakebonan anggur menawi panen. Lan nalika dugi wekdalipun panen lan bagi hasil, tiyang ingkang gadah pakebonan punika ngutus rewangipun supados mendhet hasil panen kebon angguripun. Ananging ingkang kadadosan malahan ingkang nggarap kebon anggur punika nganiaya lan nyedani utusanipun sang tuan kebon punika. Ngantos kaping kalih tiyang ingkang gadah kebon anggur punika ngutus rewangipun kangge mendhet hasil kebon angguripun, ananging sami mawon. Ingkang nggarap punika nganiaya lan nyedani utusanipun ingkang gadah kebon. Langkung-langkung putranipun ingkang gadah kebon anggur ingkang kautus ugi dipunsedani dening tiyang ingkang nggarap punika. Awit tiyang punika gadahi pemanggih, bilih putranipun punika ahli warisipun. Mila menawi dipunsedani mboten wonten malih ingkang nglajengaken hak waris. Lan ingkang dados pitakenan menawi panjenengan dados tiyang ingkang gadah kebon anggur napa ingkang badhe panjenengan tindakaken dateng tiyang ingkang nyewa kebon anggur panjenengan? Mbok menawi kita saged ngusir tiyang ingkang nyewa/nggarap punika, lapor polisi supados nampi paukuman. Pitakenan punika ugi dipunngendikaken dening Gusti Yesus dateng sedaya tiyang ingkang sami mirengaken pasemon punika. Lajeng tiyang-tiyang Pangibadah Brayat, 4 Oktober 2020 GKJ Rewulu 3
punika sami mangsuli bilih ingkang dipuntindakaken tiyang ingkang gadahi kebon anggur punika nyedani para tiyang ingkang nyewa/nggarap. Sejatosipun pasemon punika kangge para imam lan ahli toret ingkang asring mboten nindakaken kersanipun Gusti Allah. Kathah dhawuhipun Gusti Allah (Ingkang kagungan kebon anggur) ingkang sampun dipunngendikakaken dateng para nabi ingkang dados utusanipun Gusti Allah, ananging malahan para nabi punika dikaniaya lan disedani. Langkung-langkung Gusti Allah ngutus ingkang putra ontang-anting nggih punika Gusti Yesus, ananging ugi wonten imam ingkang nolak lan mboten nindakaken dhawuhipun Gusti Allah. Mila menawi kita gatosaken wonten ing gesang kita, pasemon punika nelakaken bilih Kebon anggur punika nggambaraken gesang kita. Tiyang ingkang kagungan kebon anggur punika Gusti Allah lan ngutus Gusti Yesus ingkang dados utusanipun, tiyang ingkang nyewa/nggarap punika kita sedaya (umatipun Allah). Ingkang dados tujuan utawi pangajeng-ajeng saking pasemon punika sejatosipun tuwuh anggur ingkang sae. Lan anggur punika nggambaraken katentreman lan kasantosan. Satemah kita saged mangertosi bilih sejatosipun sang tuan kebon anggur punika pasrah dateng para panggarap supados saged nuwuhaken anggur ingkang sae. Mila tugasipun nggih nggarap kebon anggur kanthi tanggel jawab supados saged nuwuhaken anggur kathah lan sae, satemah saged panen kathah anggur ingkang sae. Mboten namung utusanipun ananging ugi panggarapipun. Mila ingkang tanggel jawab mbabaraken katentreman lan kasantosan wonten ing jagad punika mboten namung Sang utusan, nggih punika Gusti Yesus, ananging ugi para panggarap nggih punika kita sedaya umatipun Allah. Langkung-langkung wonten ing wulan brayat punika kita kaatag supados saged nggarap kebon anggur ingkang nuwuhaken anggur ingkang sae supados saged dipanen, saking ruang lingkup ingkang langkung alit, nggih punika brayat. Tegesipun kita saged 'nggarap' brayat kita piyambak-piyambak supados brayat kita punika nuwuhaken anggur nggih punika tentrem rahayu lan kasantosan. Sinten ingkang tanggel jawab? Nggih kita sedaya ingkang dados anggota keluarga. Tiyang sepuh (bapak lan ibu) lan anak-anak. Awit brayat punika kagunganipun Gusti Allah, lan Gusti Allah dhawuh dateng kita supados saged mbangun brayat ingkang tentrem lan santosa. Satemah saking brayat kita punika saged dados seksinipun Sang Kristus lan ndatengaken berkah. Pangibadah Brayat, 4 Oktober 2020 GKJ Rewulu 4
Kados pundi kaowntenan brayat kita wonten wekdal punika? Napa sampun dados brayat ingkang kebak tentrem rahayu lan gesangipun santosa? Menawi dereng nggih mangga kita saged nggarap sareng-sareng, mboten namung nuntut tiyang sanes supados saged nuwuhaken anggur ananging ugi diri kita. ingkang dados bapak, napa sampun saged Kados pundi panjenengan mbabaraken tentrem rahayu? Napa malahan saben dintenipun namung emosian, duka dateng garwa lan putra panjenengan? Kados pundi kita ingkang dados ibu, napa sampun kita punika ndatengaken tentrem rahayu kanthi mujudaken kawigatosan ingkang tulus lan kebak katresnan dateng brayat? Kita ingkang dados anak-anak, napa sampun ndatengaken tentrem rahayu kanthi manut kalian tiyang sepuh napa malahan asring ngeyelan? Kita ingkang dados tiyang sepuh napa sampun saestu nyambut damel kanthi tanggel jawab supados saged nyekapi sedaya kabetahan brayat? Napa sampun kita dados tiyang sepuh ugi gesangipun dados conto ingkang sae dateng anak-anak kita? Kados pundi sesambetan kita ingkang dados marasepuh kalian mantu, ayem tentrem napa crah? Menawi dereng sedaya punika kedah kita garap, supados brayat kita punika tentrem lan santosa. Langkung-langkung kita sedaya ugi saged dados saksinipun Sang Kristus ingkang mbabaraken tentrem rahayu dateng tiyang sanes. Mangga sami nggarap kebon anggur kita supados saged nuwuhaken anggur ingkang sae. Gusti mberkahi. Amin. Wekdal Ening - Pandonga syukur nampi Sabda lan pancawisan Sakramen Bujono SAKRAMEN BUJONO Pasamuwan ingkang dipun Kasihi déning Gusti Yesus Kristus, Kados ingkang sampun kawartosaken ing pawartos Pasamuwan, bilih ing pangibadah punika kita badhé nampi Sakramèn Bujana, minangka sarana pangrimating kapitadosan. Peladosan Sakramèn Bujana kadhasaran bujana ing wanci dalu dungkap Gusti Yesus Kasalib. Wonten ing bujana punika Gusti Yesus mundhut roti, lajeng kacuwil-cuwil sarta maringaken roti wau dhateng para murid kanthi ngendika, "Iki badanKu kang kaparingake marga saka kowe. Iki tindakna minangka pangeling-eling marang Aku!" Mengkono uga tuwunge sawise dhaharan, pangandikane :"Tuwung iki prajanjian anyar kang sarana getihKu, kang kawutahake marga saka kowe."* Pangibadah Brayat, 4 Oktober 2020 GKJ Rewulu 5
Pasamuwan ingkang dipun kasihi déning Gusti Yesus Kristus, 1. Minangka sarana pangrimating kapitadosan, Sakramen Bujana ngemu suraos: Roti lan anggur minangka lambanging sarira tuwin rahipun Gusti Yesus, nedahaken tuwin ngèngetaken, bilih penyaliban tuwin sèdanipun Gusti Yesus dados dhasaring pakaryanipun Allah anggènipun milujengaken manungsa. 2. Srana nedha sesarengan, nedahaken tuwin ngèngetaken, bilih tiyang-tiyang pitados mujudaken kulawarganing Allah. 3. Sakramèn Bujana nedahaken tuwin ngèngetaken dhateng bujana ingkang sampurna ing swarga minangka wujud sampurnaning kawilujengan. 4. Srana nedha roti tuwin ngombé anggur ing tuwunging bujana, nedahaken tuwin ngèngetaken dhateng bab martosaken sédanipun Gusti Yesus dumugi rawuhipun. Pitakénan kanggé ndadar dhiri pribadi Pasamuwan ingkang dipun kasihi déning Gusti Yesus Kristus, Sadèrèngipun nampèni Sakramen Bujana punika, sumangga kita ndadar dhiri kita piyambak-piyambak langkung rumiyin srana pitakèn dhateng dhiri kita mekaten: 1. Punapa kita saestu rumaos lan ngakeni kawontenan kita ingkang mboten wilujeng karana dosa kita, lan bilih kita mboten kuwagang ngluwari dhiri kita piyambak, pramila mbetahaken Juru Wilujeng ingkang kagungan pangwaos nguwalaken saking kawontenan punika? 2. Punapa kita saestu mretobat lan masrahaken dhiri kanthi yakin dhateng Gusti Allah, ingkang maringaken kawilujengan dhateng manungsa lambaran sèda tuwin wungunipun Gusti Yesus? 3. Punapa kita saestu gadhah tèkad ingkang temen kangge masrahaken dhiri kita amrih saged gesang manut pangandikanipun Gusti Allah? 4. Punapa kita saestu gadhah tèkad nglampahi gesang kanthi raos sukur karana sih-rahmat pakaryaning Allah ingkang milujengaken? (Saksampunipun ngraos-ngraosaken pitakenan punika, sumangga kita sami ndadar diri kita piyambak-piyambak) Kula abdining Allah nandhesaken, bilih Bujana Suci kacawisaken tumrap manungsa ingkang pasrah dhateng Gusti Yesus kanthi nggetuni dosanipun, sarta nyuwun pitulunganipun Gusti Allah, murih saged nglampahi sedaya dhawuhipun. Pangibadah Brayat, 4 Oktober 2020 GKJ Rewulu 6
Pasamuwan ingkang dipun kasihi déning Gusti Yesus Kristus, Sumangga kita ndedonga, Dhuh Gusti mugi wontena kepareng Paduka ngagem Sakramèn Bujana punika dados srana pangrimating kapitadosan kawula sedaya ngantos kawula sami tansah yakin dhateng pakaryaning Allah ingkang milujengaken, ingkang kaparingaken dhateng kawula wonten ing Gusti Yesus Kristus, sarta tansah gadhah pangajeng-ajeng dhateng bujana ingkang sampurna wonten ing swarga, minangka kasampurnaning kawilujengan. Amin. (Pendhita mandhap saking mimbar ngladosi Sakramen Bujana) KPJ 301:1 Bujono Suci Bujana suci punika kawula yakini sanyata sariranta, roti gesang ingkang Paduka paringaken, rejeki saking swarga, sumbering gesang langgeng Reff : Kawula aturpanuwun, wit tetedhan punika; mugi kula kasagedna dados seksi Paduka. Pasamuwan ingkang dipun kasihi déning Gusti Yesus Kristus, Roti tuwin anggur punika lambanging sarira tuwin rahipun Gusti Yesus Kristus ingkang kakurbanaken kanggé ndhatengaken kawilujengan. Sadèrèngipun nampèni roti tuwin anggur ing salebeting Sakramèn Bujana punika, sumangga kita ngeningaken manah kanggé ngènget-ènget Gusti Yesus wonten ing kamulyanipun ing swarga, sarta nemtokaken bilih gesanging kapitadosan kita tansah dipun rimati sarta dipun segeraken, kadosdéné roti tuwin anggur ingkang saged nyegeraken badan kita. Pandhita nyuwil-nyuwil roti sarta lajeg maringaken roti wau dhateng warganing Pasamuwan. Salebetipun nyuwil-nyuwil roti, Pendhita ngendika, Roti ingkang kacuwil-cuwil punika minangka lambanging sariranipun Gusti Yesus Kristus. Sumangga sami penjenengan tampeni lan panjenengan dhahar, kanthi ngengeti lan pitados bilih sariranipun Gusti Yesus Kristus sampun kinurbanaken dados tebusan ingkang sampurna kangge ngluwari kita saking dosa. Pangibadah Brayat, 4 Oktober 2020 GKJ Rewulu 7
KPJ 314:1 Wonten Ing Bujono Swarga Wonten ing bujana swarga tahsih langkung panggenan. Angger tyang dosa mratobat, mesthi nggih sinuruhan. Gusti ngutus pra abdinya ngundangken ing sajagad dhateng sawarnining jalma kang ngrumaosi cacad. " Rungokna! Neng swarga, isih luwih panggonan. Wong dosa, mareka! Sira kang sinuruhan." Anggur ingkang wonten ing tuwung punika minangka lambanging rahipun Gusti Yesus Kristus. Sumangga sami panjenengan tampeni lan panjenengan unjuk, kanthi ngengeti lan pitados bilih rahipun Gusti Yesus Kristus sampun kawutahaken dados tebusan ingkang sampurna kangge ngluwari kita saking dosa. Pasamuwan ingkang dipun kasihi déning Gusti Yesus Kristus, Sumangga kita ngaturaken panuwun sarta ngluhuraken Gusti Allah ingkang marengaken kula sedaya nampeni Sakramen Bujana ing wekdal punika, sarta kula setunggal-setunggal mosika ing salebeting manah mekaten, Pendhita nuntun atur panuwun wau mekaten Dhuh nyawaku, saosa puji marang Pangeran Yehuwah! He isining batinku kabèh memujia marang asmané kang suci! Dhuh nyawaku, saosa puji marang Pangeran Yehuwah, lan aja lali marang sakèhing kasaénané! Panjenengané kang ngapura sakèhé kaluputanmu lan maluyakaké sakèhé lelaramu. Kang ngentas uripmu saka ing kubur, lan makuthani kowé klawan kadarman lan kawelasan, kang maregi kekarepanmu kalawan apa kang becik, temah kowé kaenomaké manèh kaya manuk garudha.** Pangeran Yehuwah iku ambek welasan lan ambek asih gedhé sabaré lan lubèr sih-susetyané, ora tansah ndedukanni, énggoné duka ora sing salawasé. Kang katandukaké marang kita, ora timbang karo dosa kita, énggoné paring piwales marang kita, ora ing sababoté kaluputan kita; nanging sepira dhuwuré langit ngungkuli bumi, tumrap kang ngabektimarang panjenengané; sepiro dohé wétan saka ing kulon, iya semono enggoné nebihaké panerak kita saka ing kita. Kayadéné bapa énggoné duwé piwelas marang anak-anaké, iya kaya mengkono Yehuwah énggoné paring piwelas marang para wong kang ngabekti marang panjenengané.*** Mulane aku arep tansah nyritakake puji kamulyaning Pangeran ing samengko tumeka ing salawas-lawase. Amin, iya semono gedhene sih-kadarmané Pangibadah Brayat, 4 Oktober 2020 GKJ Rewulu 8
ATUR PISUNGSUNG P2 : Sumangga kita sami ngaturaken pisungsung dhumateng Gusti, kita dhasari pangandikanipun Gusti ingkang sinerat wonten ing Jabur Mazmur 86:12 ingkang mekaten : "Dhuh Pangéran, Allah kawula, kawula badhé ngaturaken pamuji sokur kanthi gumolonging manah dhumateng Paduka saha ngluhuraken asma Paduka ing salami-laminipun;" Kempaling pisungsung, sinarengan repeking KPJ 165:1-2 KONJUK MRING KANG MAHAAGUNG. KPJ 165:1-2 KONJUK MRING KANG MAHAAGUNG 1. Konjuk mring Kang Mahaagung, kula saos pisungsung; cihnaning bingahing manah, wit berkahing Allah; sumengka wah sinengkera, lan temen rineksa, dadya srana munpangati, mrih kamulyaning Gusti. 2. Konjuk Allah Kang Maluhur kawula saos sokur, kebabaring raos urmat wit tansah rinimat, dalah gesang kula mugi kagem déning Gusti, dadya lantaraning berkah tumraha mring tyang kathah. PANDONGA PISUNGSUNG LAN SYAFAAT (P2) Pandonga Pisungsung Pasamuwan saged adaptasi wonten ing tata kehidupan utawi kebiasaan baru Sedaya umat kaparingan kasarasan jasmani lan rohani Bangsa lan Negari Tim Medis Pasien Covid-19 lan brayat pasien Covid-19 Donga Rama Kawula PANGAKEN PITADOS (P2) (jumeneng) KIDUNG PANGUTUSAN KJ 452:1 Tekading Manah Kawula Pangibadah Brayat, 4 Oktober 2020 GKJ Rewulu 9
1. Tekading manah kawula tansah ndherek mring Gusti Yeku Panutan sanyata nggih Panebus sejati Refr : Margining salib ingambah Mbangun turut mring Allah Mbabaraken tresna sejati Mrih jagad tentrem basuki Berkat PS :Pangeran Yehuwah maringi berkah dhateng panjenengan (kula sedaya) lan ngayomi panjenengan (kula sedaya). Pangeran Yehuwah nyunaraken cahyaning wedananipn dhateng panjenengan (kula sedaya) lan maringi sih rahmat. Pangeran Yehuwah karsa nungkulaken cahyaning wedananipun dhateng panjenengan (kula sedaya) lan maringi tentrem rahayu. Amin KIDUNG PANUTUP KJ 452:3 Tekading Manah Kawula 3). Nulad Sang Pamarta Gusti, sagah ngurbanken dhiri, tan remen ing kekerasan, nging lubèr ing katresnan. Refr : Margining salib ingambah Mbangun turut mring Allah Mbabaraken tresna sejati Mrih jagad tentrem basuki Pangibadah Brayat, 4 Oktober 2020 GKJ Rewulu 10